**ELŐTERJESZTÉS**

**Szombathely Megyei Jogú Város Közgyűlésének**

**2018. decemberi ülésére**

**Javaslat**

**a Gothard-kastély részletes megvalósíthatósági tanulmányával kapcsolatos döntések meghozatalára**

Magyarország Kormánya és Szombathely Megyei Jogú Város Önkormányzata közötti együttműködési megállapodás végrehajtásával összefüggő feladatokról szóló 1936/2015 (XII.12.) Korm. határozat 4. pontjában a Kormány úgy döntött, hogy: „támogatja a Gothard-kastély felújítására és új funkciókkal történő hasznosítására irányuló önkormányzati tervet.”

A fejlesztés elsődleges célja, az egykori Gothard-kastély rehabilitációja, az önfenntartást lehetővé tevő turisztikai, látogatóközponti-rendezvényi funkciók feltételrendszerének kiépítése. A projekt Szombathely Megyei Jogú Város épített műemlékeivel, turisztikai szolgáltatóival összhangban, azok komplex turisztikai attrakciófejlesztésének részeként valósul meg.

Az önkormányzat és a Miniszterelnökség között 2017. december 22-én kötött támogatói okirat 94,5 millió forintot biztosít a Gothard-kastély fejlesztési projekt előkészítő tevékenységeire (engedélyes és kiviteli tervek, részletes megvalósíthatósági tanulmány, előzetes kiállítási forgatókönyv, műemléki kutatások, közbeszerzés). A projekt előkészítés folyamatának egyik első lépése a részletes megvalósíthatósági tanulmány elkészítése, mely munkával az önkormányzat az Equinox Kft.-t bízta meg. A megbízott vállalkozó a tanulmány szakmai tartalmú munkarészeit és a projekt költségvetését elkészítette.

A Szombathely Megyei Jogú Város Önkormányzatának tulajdonában lévő Gothard-kastély jelenleg üresen áll Szombathely herényi városrészében. Az eredetileg 1696 és 1699 között épített, majd 1878-80 között átépített, és 1918-ra csillagvizsgáló toronnyal kiegészített kastély utolsó részleges felújítására 1958-59-ben került sor, majd ezt követően 2017-ig szükséglakások működtek az épületben. A csaknem hatvan évig tartó elhanyagoltság következtében a kastély ma igen rossz állapotban van, felújítás, önfenntartó működést lehetővé tevő funkció kialakítása nélkül az épület a teljes pusztulással néz szembe.

Szombathely Megyei Jogú Város Önkormányzata ezért kiemelt céljának tartja, hogy a kastély és környezete megújuljon és új funkciókkal bővüljön annak érdekében, hogy modern, a helyi közösségek és a városba látogató turisták számára is vonzó, XXI. századi oktatási és kulturális igényeket is kielégítő látogatóközponttá fejlődhessen. A projekt megvalósítására a Modern Városok Program keretében nyílik lehetőség.

A projekt fő célkitűzése épített örökségünk teljes körű rehabilitációján és a szellemi örökség bemutatásán túl a magas színvonalú turisztikai igényeknek megfelelő, innovatív, egyedi, országos szinten is versenyképes, élményalapú oktatási - turisztikai attrakció kialakítása a kastélyban és környezetében, valamint a befektetőket inspiráló, húzó turisztikai attrakciók számának növelése a desztinációban. Cél továbbá az értékelvű hasznosítási forma kidolgozása, a fenntarthatóság feltételeinek megteremtése, a kulturális örökség megőrzése, a bemutatás eszközeinek innovatív elemekkel történő felvértezése, valamint jövedelmező, befektetők és együttműködő partnerek számára vonzó környezet kialakítása.

Az Equinox Kft. által elkészített munkarészekben a projekt költségigénye a korábban készült előzetes koncepcióban megadottakkal (br. 1,8 milliárd forint összköltség) ellentétben 2 718 633 582 Ft+ÁFA. Ez a tanulmánykészítő álláspontja alapján támogatói okirat módosítást tesz szükségessé. A költségek növekedésének oka a tanulmány készítő tájékoztatása alapján a műszaki és szakmai tartalom pontosítása mellett az építőipari árak emelkedésében keresendő: az Építési Vállalkozók Országos Szakszövetségének előrejelzése alapján 2018-ban az anyagköltségek 7-20%, a személyi jellegű kiadások 15-22%-os, az egyéb költségeknek pedig 4-13%-os emelkedése várható az év végéig az építőiparban. A 2019-re vonatkozó előrejelzések alapján az építőanyag költségekben további 9-15%-os, a személyi jellegű kiadásokban további 12-20%-os, az egyéb költségek tekintetében pedig további 5-11%-os áremelkedés várható. A költségvetés pontosítása és közelítése az építőipar jelenlegi árszintjéhez szükséges lépés volt ahhoz, hogy a kivitelezés során esetlegesen felmerülő további áremelkedések miatt ne legyen szükség a műszaki tartalom csökkentésére a kivitelezés során.

A kastély és az egykori kastélypark tulajdonosa Szombathely Megyei Jogú Város Önkormányzata, a fejlesztés során a tulajdonviszonyok nem változnak, azonban mivel a kastélypark egy része jelenleg határozatlan idejű bérleti szerződés keretében a Prenor Kertészeti és Parképítő Kft. használatában van, a bérleti szerződés felülvizsgálatát javasolja a tanulmány készítője.

A Gothard-hagyaték muzeális tárgyainak jelenlegi kezelője az Eötvös Loránd Tudományegyetem Gothard Asztrofizikai Obszervatórium Multidiszciplináris Kutató Központ (ELTE GAO MKK). A hagyaték új látogatóközpont általi használatának feltételeiről a tanulmány javasolja egyeztetések megkezdését az ELTE Obszervatóriummal.

Továbbá a Gothard-kastély hiteles szakmai hátterének biztosításában, a pedagógusok számára szakmai anyagok kidolgozásában, valamint a szakvezetések alkalmával; szintén szoros együttműködés javasolt.

Az előterjesztés mellékleteként a tanulmány már elkészült munkarészei terjedelmükre való tekintettel elektronikusan kerülnek kiküldésre.

Elérhetőségük: <http://www.szombathely.hu/kozgyules/e-kozgyules/e-bizottsag>

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2018. november „ ”**

**/: Dr. Puskás Tivadar :/**

**HATÁROZATI JAVASLAT**

**……./2018. (XII…...) Kgy.sz. határozat**

1. A Közgyűlés a „Gothard-kastély felújításának és hasznosításának előkészítése” című Modern Városok Program projekt részletes megvalósíthatósági tanulmány Közgyűlés elé terjesztett munkarészeit a mellékelt tartalommal jóváhagyja. A Közgyűlés felhatalmazza a polgármestert a teljes tanulmány véglegesítésének elfogadására.
2. A Közgyűlés felkéri a polgármestert, hogy kezdjen egyeztetéseket a Prenor Kertészeti és Parképítő Kft.-vel a projektben szükséges ingatlanrészek kapcsán a bérleti szerződés módosításáról.
3. A Közgyűlés felkéri a polgármestert, hogy kezdjen egyeztetéseket az Eötvös Loránd Tudományegyetem Gothard Asztrofizikai Obszervatórium Multidiszciplináris Kutató Központtal a kezelésükben lévő Gothard hagyaték projekt céljaira történő felhasználásáról.
4. A Közgyűlés felkéri a polgármestert, hogy kezdjen egyeztetéseket a Miniszterelnökséggel a támogatói okirat módosításáról.
5. A Közgyűlés felkéri a polgármestert, hogy a 2-4 pontban foglalt tárgyalások eredményéről tájékoztassa a Közgyűlést.
6. A Közgyűlés úgy dönt, hogy üzemeltetőnek a Savaria Turizmus Nonprofit Kft-t jelöli ki. A Közgyűlés felkéri a tervezőt, hogy a tervezési folyamatba a jövőbeni üzemeltetőt vonja be.

**Felelős:** Dr. Puskás Tivadar, polgármester

Illés Károly, alpolgármester

Dr. Károlyi Ákos, jegyző

(A végrehajtásért:

Szakály Szabolcs, a Városfejlesztési Kabinet osztályvezetője,

Grünwald Stefánia, a Savaria Turizmus Nonprofit Kft. ügyvezetője)

**Határidő:** 1. pont tekintetében: azonnal

2. pont tekintetében: 2019. január

3. pont tekintetében: 2019. január

4. pont tekintetében: a projekt ütemezéséhez igazodóan

5. pont tekintetében: 2019. június 30.

6. pont tekintetében: azonnal